ทีเด็ดผู้ถือหุ้น
ฤดูประชุมผู้ถือหุ้นใกล้จะจบลงแล้ว ปีนี้ทุกธนาคารปรับกลยุทธ์รับมือผู้ถือหุ้นรุ่นใหม่ ด้วยการสั่งของว่างเป็นสแนกบอกซ์ไว้ให้บริการแก่ผู้เข้าร่วมประชุมอย่างเต็มที่
16 เม.ย. 2556

ฤดูประชุมผู้ถือหุ้นใกล้จะจบลงแล้ว ปีนี้ทุกธนาคารปรับกลยุทธ์รับมือผู้ถือหุ้นรุ่นใหม่ ด้วยการสั่งของว่างเป็นสแนกบอกซ์ไว้ให้บริการแก่ผู้เข้าร่วมประชุมอย่างเต็มที่
แว่วว่าวิธีนี้เท่านั้นถึงจะแก้ไขปัญหาจาน ชาม ช้อน แก้วน้ำ ซึ่งเป็นสมบัติของธนาคาร ที่มักจะหายวับไปหลังจบการประชุมผู้ถือหุ้น
บางธนาคารต้องสั่งทำของใช้ที่ว่าเพิ่มแบบสองสามปีหนึ่งครั้ง เพราะมีข้าวของไม่พอให้บริการผู้ถือหุ้นที่เพิ่มขึ้นทุกปี 
นอกจากนี้ การแจกสแนกบอกซ์ยังแก้ไขปัญหาของว่างไม่พอเลี้ยงดูปูเสื่อผู้ถือหุ้นให้รับประทานรองท้อง หากการประชุมยืดเยื้อยาวนาน 
ปัญหาของว่างไม่พอทั้งที่ธนาคาร เตรียมมาไม่ใช่น้อย ผู้บริหารแบงก์หนึ่งกระซิบว่า เป็นเพราะผู้ถือหุ้นที่มาก่อนจะหยิบของว่างไปรับประทานโดยไม่เกรงใจว่าของจะไม่พอเลี้ยงคนที่มาทีหลัง 
บางรายหนักข้อถึงขนาดเอาถุงมาใส่ขนมเอากลับไปรับประทานที่บ้าน พนักงานธนาคารเห็นก็ไม่กล้าที่จะเข้าไปห้าม 
หนักที่สุดเห็นจะเป็นธนาคารบางแห่งที่เปิดโรงแรมหรูประชุมผู้ถือหุ้น แต่พอเจอแก้วน้ำ ชาม ช้อนหาย โดนทางโรงแรมขอเก็บเงินก็ต้องถอย กลับมาประชุมที่ห้องประชุมของธนาคารอย่างเก่า เพราะประหยัด สบาย จะได้มีเงินจ่ายปันผลให้ผู้ถือหุ้นเยอะๆ ฮ่า ฮ่า ฮ่า